Nóg ŉ aanval by KlapmutsArgieffoto Kapt. Nopaya Madyibi, woordvoerder van die polisie, het gesê die man is omstreeks 4:00 in sy huis oorval. “Die verdagte het die slagoffer met ŉ onbekende voorwerp oor sy kop geslaan.” Volgens Madyibi het die verdagte hierna met ŉ skootrekenaar, ŉ videospeletjiekonsole en ŉ sonbril gevlug. Volgens Madyibi is daar ook in ŉ motor buite die huis ingebreek en is ŉ navigasietoestel gesteel. “Die omstandighede rondom die voorval word ondersoek en niemand is nog in hegtenis geneem nie.” Die polisie ondersoek ŉ saak van huisroof. Ian Cameron, hoof van gemeenskapsveiligheid by AfriForum, het gesê die aanval het naby die plaas van Joubert Conradie plaasgevind. Conradie is verlede week Dinsdag op sy plaas in die Klapmuts-omgewing tussen Stellenbosch en die Paarl vermoor. Twee dae later is ŉ vrou en haar dogters op ŉ kleinhoewe in die Klapmuts-omgewing beroof. Duisende mense het Maandagoggend by Kanonkop, naby die plek waar Conradie vermoor is, bymekaargekom as deel van die Swart Maandag-protesoptogte. Die groep het hierna na Kaapstad beweeg.